CELEX: 62020TN0513
Language: el
Date: 2020-08-14 00:00:00
Title: Υπόθεση T-513/20: Προσφυγή της 14ης Αυγούστου 2020 — Asempre κατά Επιτροπής

28.9.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 320/32
            
         
      Προσφυγή της 14ης Αυγούστου 2020 — Asempre κατά Επιτροπής
      (Υπόθεση T-513/20)
      (2020/C 320/64)
      Γλώσσα διαδικασίας: η ισπανική
      
         Διάδικοι
      
      
         Προσφεύγουσα: Asociación Profesional de Empresas de Reparto y Manipulado de Correspondencia (Asempre) (Μαδρίτη, Ισπανία) (εκπρόσωποι: J. Piqueras Ruiz, I. Igartua Arregui και M. Troncoso Ferrer, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση της Ευρωπαϊκής Επιτροπής C (2020) 3108 τελικό, της 14ης Μαΐου 2020, σχετικά με την κρατική ενίσχυση SA.50872 (2020/NN) — Αποζημίωση στην Correos από την OSU, 2011-2020, και, κατά συνέπεια,
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Η παρούσα προσφυγή ασκείται κατά της απόφασης της Ευρωπαϊκής Επιτροπής C (2020) 3108 τελικό, της 14ης Μαΐου 2020, σχετικά με την κρατική ενίσχυση SA.50872 (2020/NN) — Αποζημίωση στην Correos από την OSU, 2011-2020, με την οποία η Επιτροπή αποφάσισε, μεταξύ άλλων, ότι η αποζημίωση λόγω παροχής δημόσιας υπηρεσίας στην Correos κατά το χρονικό διάστημα 2011-2020 αποτελεί παράνομη κρατική ενίσχυση, σύμφωνα με το άρθρο 107, παράγραφος 1, ΣΛΕΕ, αλλά ότι, παρόλα αυτά, είναι συμβιβάσιμη με την εσωτερική αγορά, σύμφωνα με το άρθρο 106, παράγραφος 2, ΣΛΕΕ.
      Προς στήριξη της προσφυγής της, η προσφεύγουσα προβάλλει τρεις λόγους.
      
                  1.
               
               
                  Με τον πρώτο λόγο προβάλλεται πρόδηλο σφάλμα εκτιμήσεως.
                  
                              —
                           
                           
                              Η προσφεύγουσα υποστηρίζει ότι η Επιτροπή έκρινε εσφαλμένως ότι τμήμα της αποζημίωσης που καταβλήθηκε από το κράτος κατά το εξεταζόμενο χρονικό διάστημα αντιστοιχούσε στο χρονικό διάστημα πριν το 2011 και, ειδικότερα, στο χρονικό διάστημα μεταξύ 2007 και 2010. Αν το τμήμα αναφοράς του προϋπολογισμού αντιστοιχούσε στην παροχή από την Correos της καθολικής δημόσιας υπηρεσίας κατά τα έτη 2008, 2009 ή 2010, και, επομένως, έπρεπε να θεωρηθεί ως ενίσχυση που αντιστοιχεί στα ως άνω χρονικά διαστήματα, τούτο έπρεπε να έχει δηλωθεί στον κώδικα περί προϋπολογισμού και οι κωδικοί των αντίστοιχων ποσών έπρεπε να φέρουν στην αρχή τους αντίστοιχα τα έτη «2007», «2008», «2009» ή «2010». Ωστόσο, κάτι τέτοιο δεν συνέβη. Αντιθέτως, τα ποσά δηλώθηκαν με τους κωδικούς 2011 1701 491N 441 και 2013 1703 491N 442. Τούτο σημαίνει ότι αντιστοιχούν σε υπηρεσία που παρασχέθηκε και πληρώθηκε αποκλειστικά κατά τα εν λόγω έτη.
                           
                        
            
                  2.
               
               
                  Με τον δεύτερο λόγο προβάλλεται πρόδηλο σφάλμα εκτιμήσεως και παράβαση του άρθρου 22 της οδηγίας 97/67/ΕΚ του Ευρωπαϊκού Κοινοβουλίου και του Συμβουλίου, της 15ης Δεκεμβρίου 1997, σχετικά με τους κοινούς κανόνες για την ανάπτυξη της εσωτερικής αγοράς κοινοτικών ταχυδρομικών υπηρεσιών και τη βελτίωση της ποιότητας των παρεχομένων υπηρεσιών (ΕΕ 1997, L 15, σ. 14).
                  
                              —
                           
                           
                              Προβάλλεται συναφώς ότι το κόστος των διοικητικών κοινοποιήσεων κατά το εξεταζόμενο χρονικό διάστημα δεν μπορούσε να αποτελέσει αντικείμενο κρατικής αποζημίωσης, καθώς τέτοια κρατική αποζημίωση αποτελεί ενίσχυση παράνομη και ασυμβίβαστη προς την κοινή αγορά, την οποία όμως απαγόρευσε η Επιτροπή με την προσβαλλόμενη απόφαση. Ειδικότερα, η Επιτροπή ακολουθεί ένα κριτήριο εντελώς αντίθετο προς εκείνο της Comisión Nacional de los Mercados y de la Competencia, συμπεριλαμβάνοντας το κόστος των διοικητικών κοινοποιήσεων στις υποχρεώσεις καθολικής υπηρεσίας και, ως εκ τούτου, θεωρώντας ότι μπορεί να αποζημιωθεί από κρατικές εισφορές. Απορρίπτοντας κατ’ αυτόν τον τρόπο τη θέση της Comisión Nacional de los Mercados y de la Competencia ως ρυθμιστικής αρχής του τομέα των ταχυδρομείων, η Επιτροπή παρέβη την υποχρέωσή της να τηρεί τις διαδικαστικές εγγυήσεις που πρέπει να συνοδεύουν την εφαρμογή του άρθρου 107 ΣΛΕΕ.
                           
                        
            
                  3.
               
               
                  Με τον τρίτο λόγο προβάλλεται πρόδηλο σφάλμα εκτιμήσεως και παράβαση του άρθρου 107 ΣΛΕΕ.
                  
                              —
                           
                           
                              Υποστηρίζεται συναφώς ότι η Επιτροπή δεν έπρεπε να αποκλείσει από τον υπολογισμό της επίμαχης ενίσχυσης τα ποσά που απαλλάσσονται από τον φόρο ακινήτων και τον φόρο οικονομικών δραστηριοτήτων.